Tillie Baldwin

**Anna Mathilde Vinger (**1888–1958), kjent under artistnavnet **Tillie Baldwin,** var en norsk-amerikansk rodeoutøver, skuespiller og artist i Wild West-show. Hun krediteres som en av de første kvinnene som forsøkte oksebryting. Hun vant en rekke trofeer i bronc, triks og romersk ridning og stafett, på rodeoer i både USA og Canada,

## Biografi
Vinger ble født i Stokken i 1888, datter av Oluf Anton Kristiansen og Oline Andrea Olsdatter. Hun arbeidet som tjenestepike i Austre Moland da hun som 16-åring i 1904 emigrerte til Amerika. Hun reiste alene med Thingvalla-linjen fra Kristiansand til New York, og flyttet inn hos sin tante på Staten Island. Tanten ønsket at hun skulle bli frisørdame, så Vinger fikk opplæring i frisørfaget og begynte å arbeide som frisør i Brooklyn.

### Starten på ridekarrieren
Vinger sto oppført med frisør som yrke da hun reiste tilbake til New York etter et Norgesbesøk i 1913, men hennes rodeokarriere startet før dette. Det verserer ulike beretninger om hvordan hun startet med riding, men i Breviksposten i 1935 fortelles historien slik den skal ha blitt fortalt av Vinger selv, til en telegrambyrå-korrespondent i New York, og denne historien samsvarer med det hun fortalte avisen The Day samme år. Det var da hun en søndag kveld så Will Rogers utøve sine lassokunster på hesteryggen at hun fikk lyst til å lære å ri. Hun spurte Rogers hvor mye det ville koste, og mottok deretter rideundervisning fra ham. Et er et par dager mestret hun å plukke opp et lommetørkle mens hesten travet, og før Rogers forlot Staten Island hadde hun lært mange triks. Rogers skulle holde et show ved åpningen av en baseballstadion i Philadelphia og tok Vinger med som et medlem av truppen. Hun ble værende med Rogers en god stund og ga han æren for å være den første som ga henne muligheten til å bli berømt.

### Artist og skuespiller

Vinger ble så dyktig på hesteryggen at de vakte oppmerksomhet. J. Baldwin fikk henne med i sitt Wild West Show i Texas, hun tok artistnavnet Tillie Baldwin, og ble utpekt som Amerikas flinkeste kvinne til å ri på ustyrlige hester. 

Vinger hadde en karrière som skuespiller. Fra 1909 red hun i flere år med Miller Brothers 101 Ranch Wild West Show, som en triks- og bronc-rytter. Filmselskapet Bison Films inngikk et samarbeid med Miller Brothers 101 Ranch i 1909, der de leide et stort landområde på ranchen for å bygge et filmsett med både western- og indianer-landsby. Den første western-filmen som ble produsert på Miller Brothers 101 Ranch var *[[War on the Plains]]* utgitt i 2012, der Vinger og andre medlemmer av 101 Ranch Wild West Show var en del av rollebesetningen. Vinger deltok i flere innspillinger og var sammen med Tom Mix, Hoot Gibson og Will Rogers, noen av skuespillerne som spilte i de mange stumfilmene som ble produsert på dette filmsettet.

I 1913 ble hun den første kvinnelige rodeostjernen som deltok i en forestilling med oksebryting.

### Rodeokarrière
Hennes første rodeo var i Los Angeles i 1911, hvor hun vant den kvinnelige bronc-ridingtittelen. Hun forbløffet alle i 1912 med å vinne titlene både i triks-riding og all-round under Pendleton Round-Up i Pendleton, da konkurrerte hun mot den svært dyktige og berømte cowgirl Bertha Blancett. I 1913 vant hun flere titler til på de store rodeoene, blant annet tittelen i triks-ridning og stafettløp i Los Angeles, triks-riding og romerske løp på Winnipeg Stampede, og triks-ridingstittelen igjen på Pendleton Round-Up. Andre mesterskap hun vant var «rough-rider»-mesterskapet under et rytterstevne i New York i 1916, og verdensmesterskapet i kunstridning i Pendleton i 1922.


File:Bronc rider Tillie Baldwin at the Round-Up, Pendleton, Oregon, 1912 (AL+CA 1826).jpg|Bronc-rytter Tillie Baldwin på Round-Up, Pendleton, Oregon i 1912
File:PH244 0083 Charles W. Furlong photographs - DPLA - 356b28a148f4ced2ef35e8eee72f6497.jpg|Tillie Baldwin utfører et triks på hesteryggen i en rodeoarena på Pendleton Roundup.
File:PH036 3599 Lee Moorhouse Photographs - DPLA - 66a529f477a48d24229f6190c9c37a80.jpg|Triks-riding utført av Tillie Baldwin
File:PH036 3841 Lee Moorhouse Photographs - DPLA - f86352ad7b8c5fd6149311478f27ed5c.jpg|Første kvinnelige oksebryter. Bilde fra 1913.


### Rideskole
Senere i livet drev hun en rideskole i Connecticut. Da hun reiste fra Oslo til New York med SS «Hellig Olav» i 1921, sto hun oppført med «Rideskole» som yrke. I 1924 giftet hun seg med William C. Slate i Essex, og trakk hun seg tilbake for å overta ledelsen av Stone's Ranch i nærheten av East Lyme, som tilhørte den avdøde skuespilleren Fred Stone. Vingers mor, som fortsatt bodde på Saltrød i Arendal, fortalte avisen Tiden i 1935 at det de siste årene hadde vært lite penger å tjene på å drive rideskolen, og at Vinger hadde tenkt å kvitte seg med de 16-17 hestene hun hadde fordi det var kostbart å holde så mange dyr. 

Hennes bilde prydet de gullbåndene rundt de tidligere velkjente sigarene Ler'er Buck.

Hun døde i 1958 i Connecticut, 70 år gammel. 

## Utmerkelser

* 2000: innlemmet i Hall of fame – The National Cowgirl Museum, Fort Worth 
* 2004: innlemmet i National Rodeo Hall of Fame – National Cowboy & Western Heritage Museum. Oklahoma City.

## Filmografi

* 1912: *War on the Plains* – kortfilm (rolle: cowgirl) Regi: Thomas H. Ince
* 1912: *The Invaders* – kortfilm (rolle: cowgirl) Regi: Francis Ford og Thomas H. Ince
* 1913: *Pathé's Weekly, No. 33* – kortfilm (rolle: seg selv)

## Referanser